हादरसानि सिङाव थानाय आबादारिफोरनि थाखाय मोजां खौरां। आबादारिफोरा खाफालनि गोलोमदैखौ हायाव फसरनानै आबाद मावनाय फसलनि सायाव मोननांगौ बादि बेसेन मोनबोयाखैमोन । बेफोर बादि फसलफोरनि गेजेराव मायनि सायाव बावैसो सिगां गाहाइ मन्थ्रि नरेन्द्र मदिनि आफाद सामलायनायाव जनाय मिरु केबिनेटनि थिरांथा बादियै 2021-22 मायथायनि थाखाय मायनि खमसिम बेसेनखौ बांहोनानै 1940 रां खालामबाय। बे थिरांथाया जोबोर गोजोनथाव खौरां आबादारिफोरनि थाखाय। बिनि जोहै जाय आबादारिया मायनि आबाद मावो , बिसोर बादि आबादारिफोरा मुलाम्फा जागोन होननानै साननो हागोन। दासान्दै कर’ना जिउसानि गिख्रंथाव थासारिनि थाखाय आसामाव हाफ्थायारि हाथाय-बाजारफोरखौ बन्द खालामथ’दों। बे समाव आसामनि गोबां ओनसोलफोराव आयजं, बाहादुर, बायसमुथि, रन्जित बायदि मायनि बेसेना मनफायाव 520 रांनिफ्राय 540 रां बेसेनाव फानजागासिनो दं । बे बादि बेसेना जोबोर खम बेसेन होननानै आबादारिफोरा अजद खालामनाय नुनो मोनबोदों । बि मनफा मायनि बेसेना कुन्टलफायाव 1325 रां जायो। 2020-21 मायथायाव मायनि खमसिन बेसेना 1868 रांमोन। बे बोसोराव 72 रां बांहोनाय जाबाय। मिथिनाय बादिब्ला थांनाय बोसोराव आबादारिफोरा लखसान जादोंमोन। बे बोसोरावबो 1940 रां बेसेनाव आबादारिफोरा मायखौ फाननो हागोन होननानै साननो हागोन ना ? बे समाव हाल एवनो बाहायनाय ट्रेक्टर सालायनो डिजेल थावनि गोनां जायो। नाथाय बे डिजेल थावनि बेसेना बांनानै सेन्सुरि मारिबाय। हासार, मायज्लिनि बेसेन, हाजिरा मावग्रा सुबुंनो होनाय रां दंबावो ! दा नुनो मोननाय बादिब्ला आबाद मावनाया एफा गोरलै नङा । मानोना रानस्राव, दैबाना, खुरखानाय, मायनि बायदि रोखोमनि बेराम , एम्फौ-एनलाफोरा खहा खालामनाय दंबावो। थेवबो जोबोर दुखु-खस्थ’फोरखौ नेवसिनानैबो हाथाय-बाजाराव माय ओंखार होनो हादों आसामनि आबादारिफोरा, खम बाथ्रा नङा ! बिनिखायनो आसामनि आबादारिफोरा मायनि खमथार रां 1940 खौ मोनोब्ला मोजां जायो। बे बेलायाव आसाम सोरखारा आबादारिफोरनि सायाव माबादि राहा लायो बेयो नायथाव जागोन।